কবে স্বাভাবিক হবে ইন্ডিগোর বিমান পরিষেবা? দেখুন বড় আপডেট

ওয়েব ডেস্ক: একের পর এক বিমান বাতিল, হাজার হাজার যাত্রীদের দুর্ভোগ, চূড়ান্ত অচলাবস্থার পর অবশেষে ক্ষতিপূরণ দিল বিমান সংস্থা ইন্ডিগো (Indigo)। রবিবার রাতের মধ্যেই যাত্রীদের টিকিটের দাম বাবদ ৬১০ কোটি টাকা ফেরত (Refund) দেওয়া হয়েছে বলে দাবি সংস্থার। পাশাপাশি, জমা থাকা ৩,০০০-এর বেশি মালপত্র যাত্রীদের হাতে তুলে দেওয়া হয়েছে বলেও এক বিবৃতিতে দাবি করেছে ইন্ডিগো।

রবিবার রাত ৮টার মধ্যে সমস্ত প্রাপ্য টাকা যাত্রীদের ফেরত দেওয়ার নির্দেশ দিয়েছিল কেন্দ্র। সন্ধ্যায় মন্ত্রক জানায়, ইন্ডিগো ইতিমধ্যেই ৬১০ কোটি টাকা ফিরিয়েছে এবং বাকি টাকাও ফেরানোর প্রক্রিয়া শুরু হয়েছে। লাগেজ ফেরত পাঠানোর কাজও গতি পেয়েছে, ইতিমধ্যেই তিন হাজারেরও বেশি মালপত্র যাত্রীদের কাছে পৌঁছে দেওয়া হয়েছে।

আরও পড়ুন: ট্রাম্পের নামে সড়ক! বিশ্বের নজরে আসতে বড় সিদ্ধান্ত রেভন্ত সরকারের

এদিকে রবিবার ইন্ডিগোর বিবৃতিতে জানানো হয়েছে, দিনভর ৬৫০টি উড়ান বাতিল করতে হলেও ১,৬৫০টি বিমান নির্ধারিত সময়সূচি অনুযায়ী চলেছে। সাধারণত ইন্ডিগো প্রতিদিন প্রায় ২,৩০০টি বিমান চালায়। শুক্রবার যেখানে মাত্র ৭০৬টি বিমান চালু ছিল, রবিবার তা বেড়ে দ্বিগুণেরও বেশি হয়েছে। ১৩৮টি গন্তব্যের মধ্যে এখন ১৩৭টিতেই পরিষেবা সচল বলে দাবি ইন্ডিগোর।

ইন্ডিগোর সিইও পিটার এলবার্স বলেন, বর্তমানে ৭৫ শতাংশ ক্ষেত্রেই সময়মতো পরিষেবা দেওয়া সম্ভব হচ্ছে। যাত্রীদের রিফান্ড ও রিবুকিং সংক্রান্ত সমস্যা সমাধানে তৈরি হয়েছে বিশেষ ‘সাপোর্ট সেল’। পাশাপাশি বাতিল বিমানের আগাম বার্তা পাঠানোয় বিমানবন্দরের অতিরিক্ত ভিড়ও অনেকটাই নিয়ন্ত্রণে এসেছে।